HMS Intrepid (L11)
Palvelus

Alus poistettiin heinäkuussa 1976 palveluksesta ja siirrettiin reserviin, jolloin aluksella oli viisi upseeria ja 80 merimiestä. Marraskuussa alus huollettiin telakalla, mistä vapauduttuaan se kiinnitettiin HMS Bulwarkin rinnalle altaaseen numero 3. Syksyllä 1977 alus siirrettiin toistamiseen telakalle huollettavaksi, mistä vapauduttuaan aluksen runko ja kansirakenteet tarkastettiin samoin kuin propulsiojärjestelmä ja painolastitankit. Aluksen uusi päällikkö D.H. Morse vastaanotti tehtävänsä 5. kesäkuuta 1978. Huoltotoimet saatiin päätökseen vuoden loppuun mennessä.
Alukselle saapui 5. tammikuuta 1979 ensimmäinen LCM T1, jolloin aluksen painolastitankit täytettiin ensi kerran huollon jälkeen ja mahdollistettiin maihinnousualuksen sisäänajo telakkakannelle. Laivastonkomentaja amiraali Sir Henry Leach vieraili 19. helmikuuta aluksella tarkastaen eri osastoja. Alus lähti 19. helmikuuta kaksi viikkoa Poolesta saapuneiden LCVP:n saavuttua viiden päivän koeajoihin, jolloin LCM T8:n miehistö pelasti merihätään joutuneen jahdin miehistön. Alus palautettiin palvelukseen 9. maaliskuuta 1979 korvaamaan telakalle siirrettävää sisaralustaan HMS Fearlessia.
Alus poistettiin palveluksesta 27. marraskuuta 1981 ja siirrettiin reserviin Portsmouthin telakalla, missä aloitettiin varastojen tyhjennys. Tyhjennyksen odotettiin kestävän aina huhtikuuhun 1982, jolloin viimeiset miehistönjäsenet siirtyisivät maihin. Julkistetun puolustusselonteon mukaan kaikkiaan 17 sotalaivaa poistettaisiin käytöstä mukaan lukien Intrepid.<ref">McCart 2003 s. 153-155</ref>
Argentiinan joukot valtasivat 2. huhtikuuta 1982 Falklandin, mihin Britannian tuli vastata. Laivasto aloitti maihinnousuosaston kokoamisen, jolloin todettiin 5. huhtikuuta tarve kummankin Fearless-luokan aluksen käytölle. Intrepid lähti 21. huhtikuuta Portsmouthista Portlandiin miehistökoulutukseen päällikkönään Peter Dingemans. Alus lähti 25. huhtikuuta Portlandista Plymouthin salmeen, missä sille kuormattiin laskuvarjorykmentin II pataljoona. Seuraavana päivänä alus lähti Ascension Islandille, minne mennessään se kohtasi Atlantic Conveyorin. Ne saapuivat 5. toukokuuta Ascension Islandille, missä Intrepid liittyi maihinnousuosastoon.
Alus laski 5.-6. kesäkuuta välisenä yönä HMS Penelopen suojaamana Scotts Guards rykmentin sotilaita maihin Bluff Coveen, minkä jälkeen se palasi San Carloksen ankkuripaikalle. Argentiinan joukot antautuivat 14. kesäkuuta ja alus lähti kesäkuun viimeisellä viikolla sisaraluksensa kanssa kotimaahan kuljettaen merijalkaväkeä, kenttätykistöjoukkoja ja 846 laivueen henkilöstöä. Ne saapuivat 13. heinäkuuta Plymouthin salmeen ja seuraavana päivänä Portsmouthiin, missä alus palautettiin reserviin.
Alus lähti 26. syyskuuta 1983 Portsmouthista hinattuna Devonportin telakalle, jonne se saapui kaksi päivää myöhemmin. Telakalla aluksella tehtiin 19 kuukauden huolto. Alukselle saapui 8. tammikuuta 1985 uusi päällikkö A. G. M. A. Provest ja pian sen jälkeen miehistö täydennettiin täyteen vahvuuteen. Alus vapautui telakalta 29. maaliskuuta, minkä jälkeen aloitettiin koeajot ja miehistökoulutus Portlandissa. Kesäkuussa alus liitettiin Dartmouthin koulutuslaivueeseen, missä se korvasi sisaraluksensa.
Alus poistettiin palveluksesta 10. lokakuuta 1991 Portsmouthissa ja  siirrettiin reserviin. Alus ankkuroitiin Portsmouthiin altaaseen No. 3, missä siitä irrotettiin tarvittaessa varaosia Fearlessiin. Varojen käytöstä aluksen ylläpitoon esitettiin kritiikkiä, joten alus sijoitettiin 31. elokuuta 1999 poistolistalle. Alkuvuodesta 2002 alus, josta oli poistettu pääosa propulsiojärjestelmästä, sijoitettiin myyntilistalle. Alus lähti 13. syyskuuta 2008 romutettavaksi Liverpooliin.